CELEX: 
Language: bg
Date: 2021-09-28 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за допълване на Регламент (ЕС) 2021/241 на Европейския парламент и на Съвета за създаване на Механизъм за възстановяване и устойчивост чрез определяне на методика за отчитане на социалните разходи

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               1.1. Общ контекст и цел 
            
            
               Пандемията от COVID-19 оказа значително въздействие върху икономическата и социалната ситуация в Европейския съюз. Кризата, свързана с коронавируса, прекъсна продължилия шест години положителен напредък в областта на заетостта, като през третото тримесечие на 2020 г. равнището на заетост достигна 72,4 %, а препитанието и перспективите за заетост на много европейци бяха застрашени. Възможно е някои сектори на икономиката да не могат да се възстановят напълно от кризата, поради което безработицата и липсата на икономическа активност може да нараснат в дългосрочен план, което може доведе до отрицателни последици за засегнатите лица и за икономиката като цяло, както и до загуба на умения. Рискът от дългосрочни отрицателни последици е особено значителен за по-младите поколения. Докато в други периоди на рецесия въздействието на една трудна икономическа и социална ситуация може да бъде донякъде смекчено чрез оставането по-дълго време в системата на образованието, кризата, свързана с COVID-19, прекъсна също и придобиването на умения поради затварянето на училищата и масовото преминаване към онлайн обучение. В допълнение социалният сектор и секторът на здравеопазването бяха най-засегнати от кризата и има риск те да продължат да търпят отрицателни последици и в бъдеще. Въпреки че непосредствените последици от кризата бяха смекчени чрез краткосрочни мерки, въведени на национално равнище и на равнището на ЕС, в средносрочен и дългосрочен план ще са необходими мащабни инвестиции и реформи, за да се възстановим от кризата и да изградим по-устойчива, по-издръжлива и по-справедлива Европа за следващите поколения. За да се справи с това предизвикателство, през декември 2020 г. Европейският съюз прие Европейски план за възстановяване, който се състои от засилена многогодишна финансова рамка за периода 2021—2027 г. и нов пакет за възстановяване, наречен Next Generation EU. Заедно тези инструменти ще отключат 1,85 трилиона евро (по цени от 2018 г.), за да се подпомогнат държавите членки в усилията им да се справят с кризата, да се даде тласък на икономиката на ЕС и тя да бъде насочена по пътя на по-голяма устойчивост и издръжливост. 
            
            
               Регламент (ЕС) 2021/241 на Европейския парламент и на Съвета
                  1
                за създаване на Механизъм за възстановяване и устойчивост („Регламент за Механизма за възстановяване и устойчивост“) беше приет през февруари 2021 г. като най-голямата програма по линия на Next Generation EU. С бюджет от 672,5 милиарда евро, разпределен под формата на безвъзмездна финансова подкрепа и подкрепа под формата на заем, Механизмът за възстановяване и устойчивост (по-нататък „Механизмът“) ще подкрепя широкомащабни публични инвестиции и реформи, предприети от държавите членки за възстановяване от кризата, предизвикана от COVID-19, и за насърчаване на икономическото, социалното и териториалното сближаване в Съюза. Основна цел на Механизма е смекчаването на социалното и икономическото въздействие на кризата, по-специално върху жените, децата и младите хора. 
            
            
               По този начин Механизмът ще подкрепя по-специално държавите членки при изпълнението на мерки в съответствие с инициативите на ЕС в областта на заетостта и в социалната сфера, по-специално Препоръката относно ефективна активна подкрепа за заетостта вследствие на кризата с COVID-19 (ЕАПЗ)
                  2
               , Съобщението относно подкрепа за младежката заетост
                  3
                и Препоръката относно „Мост към работни места — укрепване на гаранцията за младежта“
                  4
               , Препоръката относно професионалното образование и обучение (ПОО) за постигане на устойчива конкурентоспособност, социална справедливост и издръжливост
                  5
               , Препоръката „Създаване на Европейска гаранция за децата“
                  6
               , Препоръката относно стратегия за правата на хората с увреждания за периода 2021—2030 г.
                  7
               , Европейската програма за умения за постигане на устойчива конкурентоспособност, социална справедливост и издръжливост
                  8
               , европейското пространство за образование
                  9
                и плана за действие в областта на цифровото образование
                  10
               , Плана за действие на ЕС за борба с расизма за периода 2020—2025 г.
                  11
               , стратегическата рамка на ЕС за равенство, приобщаване и участие на ромите
                  12
               , Стратегията за равенство между половете (2020—2025 г.)
                  13
               , Стратегията за равнопоставеност на ЛГБТИК за 2020—2025 г.
                  14
               , Съобщението относно изграждането на Европейски здравен съюз
                  15
               , Фармацевтичната стратегия за Европа
                  16
                и Европейския план за борба с рака
                  17
               . По този начин Механизмът ще допринесе и за постигането на водещите цели на ЕС за 2030 г. в областта на заетостта, уменията и бедността, одобрени от лидерите на ЕС на социалната среща на върха в Порто през май 2021 г. и на срещата на Европейския съвет през юни 2021 г.
            
            
               Механизмът ще подкрепя реформите и инвестициите, предложени от държавите членки в техните планове за възстановяване и устойчивост в рамките на всички стълбове
                  18
                на Регламента за Механизма за възстановяване и устойчивост. Някои от тези реформи и инвестиции ще допринесат за прилагането на Европейския стълб на социалните права и на неговите принципи. Това включва по-специално инвестиции в човешки капитал, например чрез повишаване на квалификацията, преквалификация и професионално усъвършенстване на работната сила. То би могло да включва също така реформи, насочени към повишаване на ефективността на програмите за интеграция на безработните. Механизмът ще подкрепя и реформи и инвестиции, насочени към укрепване на социалното и териториалното сближаване и конвергенцията в рамките на Съюза. И накрая, Механизмът ще има за цел да гарантира, че следващото поколение европейци няма да бъдат трайно засегнати от кризата. Поради това той ще подкрепя също и реформи и инвестиции, насочени към подобряване на достъпа и възможностите за децата и младите хора в областта на образованието, заетостта, здравеопазването, храненето, работните места и жилищното настаняване. Тези приоритети са отразени в три от шестте стълба, обхванати от Механизма, определени в член 3 от Регламента за Механизма за възстановяване и устойчивост, а именно: социално и териториално сближаване; здравеопазване, икономическа, социална и институционална устойчивост; и политики за следващото поколение, децата и младите хора. 
            
            
               За да се гарантира подходящо докладване относно изпълнението на мерките със социално измерение, с член 29, параграф 4 на Комисията се предоставя правомощието да приема методика за отчитане на социалните разходи, включително за деца и млади хора. Целта на методиката за отчитане на социалните разходи, включително за децата и младите хора, е да се предоставя по прозрачен и отговорен начин синтезирана информация относно социалните разходи по линия на Механизма. 
            
            
               Специалното отчитане на социалните разходи, които включват акцент върху равенството между половете, също беше счетено за съществено с оглед на важното значение, отредено на този въпрос в Регламента за Механизма за възстановяване и устойчивост. 
            
            
               Всяка реформа или инвестиция, включена в плановете и имаща основно социално измерение, ще бъде отнесена към една от деветте области на социалната политика, посочени в приложението към настоящия регламент. Тези области на социалната политика трябва да бъдат обединени в четири по-широки социални категории, а именно: i) заетост и умения, ii) образование, iii) здравеопазване и дългосрочни грижи и iv) социални политики. Освен това всяка мярка от социален характер, която включва акцент върху децата и младите хора и върху равенството между половете, ще бъде маркирана, което ще позволи специално отчитане на разходите по линия на Механизма за възстановяване и устойчивост, насочени към децата и младите хора и към равенството между половете. 
            
            
               С настоящия делегиран регламент се определя методиката за отчитане на социалните разходи, включително за децата и младите хора и за равенство между половете, включени в плановете за възстановяване и устойчивост на държавите членки.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               В съответствие с Общото споразумение от 2016 г. между Европейския парламент, Съвета и Комисията, Комисията проведе консултации по настоящия делегиран регламент с експерти от държавите членки в рамките на две срещи, състояли се на 28 май 2021 г. и 14 юли 2021 г. В срещите участваха като наблюдатели представители на Европейския парламент и на Съвета. Експертите от държавите членки приветстваха предложената методика и направиха редица технически предложения и искания за разяснения. Експертите отправиха запитване по-специално относно процеса, чрез който държавите членки ще бъдат информирани, когато Комисията прилага методиката за отчитане на социалните разходи в рамките на Механизма, определена в настоящия делегиран регламент. 
            
            
               В съответствие с насоките за по-добро регулиране настоящият делегиран регламент беше публикуван за коментари в продължение на 4 седмици в периода между 28 юли 2021 г. и 25 август 2021 г. Шест заинтересовани страни изпратиха своите коментари, като повечето от тях са неправителствени организации, работещи в областта на социалните политики. По-голямата част от коментарите бяха съсредоточени върху деветте области на политиката, набелязани с цел да се улесни маркирането в плановете за възстановяване и устойчивост на мерките, свързани със социални разходи. В тези коментари се предлага по-добро прецизиране на областите на политиката, а някои заинтересовани страни поискаха също така и допълнително маркиране на специфични целеви групи.
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               Правото на приемане на делегирани актове е предвидено в член 29, параграф 4, буква б) и член 30, параграф 2 от Регламент (ЕС) 2021/241.
            
            
               В член 1 се определя методиката за отчитане на социалните разходи. Тази методика е допълнително уточнена в приложението към настоящия делегиран регламент.
            
            
               В член 2 се определя датата на влизане в сила на настоящия делегиран регламент.
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
         
         
            
               от 28.9.2021 година
            
            
               за допълване на Регламент (ЕС) 2021/241 на Европейския парламент и на Съвета за създаване на Механизъм за възстановяване и устойчивост чрез определяне на методика за отчитане на социалните разходи
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕС) 2021/241 на Европейския парламент и на Съвета за създаване на Механизъм за възстановяване и устойчивост
                  19
               , и по-специално член 29, параграф 4, буква в) и член 33 от него,
            
            
               като има предвид, че:
            
            
               (1)Целта на Механизма за възстановяване и устойчивост (наричан по-нататък „Механизмът“) е да се осигури ефективна и значителна финансова подкрепа за ускоряване на изпълнението на устойчиви реформи и свързаните с тях публични инвестиции в държавите членки. Механизмът е специално създаден инструмент, предназначен за преодоляване на неблагоприятните социални и икономически въздействия и последици в Съюза от кризата, свързана с COVID-19. 
            
            
               (2)Механизмът подпомага икономическото и социалното възстановяване и допринася, наред с другото, за борбата с бедността, неравенствата и борбата с безработицата, за създаването на висококачествени и стабилни работни места, за подобряването на капацитета за здравеопазване и за по-добри политики за следващото поколение, включително в областта на образованието и обучението. 
            
            
               (3)Механизмът ще подкрепи държавите членки по-специално при изпълнението на мерки в съответствие с Европейския стълб на социалните права и инициативите на Съюза в областта на заетостта, образованието, здравеопазването и социалната сфера, по-специално Плана за действие на Европейския стълб на социалните права
                  20
                и Препоръката относно ефективна активна подкрепа за заетостта вследствие на кризата с COVID-19 (ЕАПЗ)
                  21
               , Съобщението относно подкрепа за младежката заетост
                  22
                и Препоръката относно „Мост към работни места — укрепване на гаранцията за младежта“
                  23
               , Препоръката относно професионалното образование и обучение (ПОО) за постигане на устойчива конкурентоспособност, социална справедливост и издръжливост
                  24
               , Препоръката „Създаване на Европейска гаранция за децата“
                  25
               , Препоръката относно стратегия за правата на хората с увреждания за периода 2021—2030 г.
                  26
               , Европейската програма за умения за постигане на устойчива конкурентоспособност, социална справедливост и издръжливост
                  27
               , европейското пространство за образование
                  28
                и плана за действие в областта на цифровото образование
                  29
               , Плана за действие на ЕС за борба с расизма за периода 2020—2025 г.
                  30
               , стратегическата рамка на ЕС за равенство, приобщаване и участие на ромите
                  31
               , Стратегията за равенство между половете (2020—2025 г.)
                  32
               , Стратегията за равнопоставеност на ЛГБТИК за 2020—2025 г.
                  33
               , Съобщението относно изграждането на Европейски здравен съюз
                  34
               , Фармацевтичната стратегия за Европа
                  35
                и Европейския план за борба с рака
                  36
               .
            
            
               (4)В този контекст е важно да може да се докладва относно реформите и инвестициите, финансирани от Механизма, които имат социално измерение. Съгласно член 29, параграф 4, буква б) от Регламент (ЕС) 2021/241 Комисията трябва да определи методика за отчитане на социалните разходи, включително за деца и млади хора, в рамките на Механизма. 
            
            
               (5)В съответствие с член 31, параграф 3, буква в) от Регламент (ЕС) 2021/241 годишният доклад на Комисията до Европейския парламент и Съвета следва да включва информация относно разходите, финансирани от Механизма в рамките на шестте стълба, посочени в член 3, включващи разходите за социални дейности, включително за децата и младите хора.
            
            
               (6)Методиката следва да се състои от две стъпки: първо, всяка реформа и всяка инвестиция, която е включена в плана за възстановяване и устойчивост на дадена държава членка и която има основно социално измерение, следва да бъде отнесена от Комисията — при необходимост в консултация с въпросната държава членка — към една от деветте области на социалната политика в четирите по-широки социални категории, посочени в приложението; второ, всяка мярка със социален характер, която включва акцент върху децата и младите хора, както и върху равенството между половете — предвид на това, че в Регламент (ЕС) 2021/241 се поставя акцент върху равенството между половете — следва да бъде маркирана, което ще позволи специално отчитане на разходите с акцент върху децата и младите хора, и съответно разходите с акцент върху равенството между половете.
            
            
               (7)Като се има предвид, че методиката за отчитане на социалните разходи следва да започне да функционира до 31 декември 2021 г., и за да се създадат условия за незабавното прилагане на предвидените в настоящия регламент мерки, настоящият регламент следва да влезе в сила в деня след деня на публикуването му в Официален вестник на Европейския съюз, 
            
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1 
               Определяне на методиката
            
            
               1.Методиката за отчитане на социалните разходи, включително за децата и младите хора, както и за равенството между половете, в рамките на Механизма се основава на прогнозните разходи, предвидени в одобрените планове за възстановяване и устойчивост, и на стъпките, посочена в параграфи 2, 3 и 4. 
            
            
               2.Реформите и инвестициите с основно социално измерение се отнасят към една от деветте области на социалната политика, посочени в приложението. Всяка област на социалната политика се отнася към по-широка социална категория. Дадена реформа или инвестиция може да бъде отнесена само към една област на социалната политика и следователно към една социална категория.
            
            
               3.Всяка мярка от социален характер, която включва акцент върху децата и младите хора, се маркира, което позволява последващо специално отчитане на разходите за деца и млади хора в рамките на Механизма.
            
            
               4.Всяка мярка от социален характер, която включва акцент върху равенството между половете, се маркира, което позволява последващо специално отчитане на разходите за равенство между половете в рамките на Механизма.
            
         
         
            
               5.Областите на социалната политика и социалните категории, както и маркирането с цел идентифициране на мерки със социален характер, включващи акцент върху децата и младите хора и върху равенството между половете, както е посочено в параграфи 2, 3 и 4, са определени в приложението.
            
            
               6.Комисията използва тази методика в годишния доклад, посочен в член 31, параграф 3 от Регламент (ЕС) 2021/241, за да предостави информация относно социалните разходи, включително за децата и младите хора, както и за равенството между половете, финансирани от Механизма. 
            
            
               Член 2 
               Влизане в сила
            
            
               Настоящият регламент влиза в сила в деня след деня на публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 28.9.2021 година.
            
            
               
                     За Комисията
               
               
                     Председател
                     Ursula VON DER LEYEN
               
            
         
         
            
                  
                     (1)
                  
                        Регламент (ЕС) 2021/241 на Европейския парламент и на Съвета от 12 февруари 2021 г. за създаване на Механизъм за възстановяване и устойчивост (ОВ L 57/17, 18.2.2021 г., стр. 17).
               
               
                  
                     (2)
                  
                        Препоръка (ЕС) 2021/402 на Комисията от 4 март 2021 г. относно ефективна активна подкрепа за заетостта вследствие на кризата с COVID-19 (ЕАПЗ) (C(2021)1372 final).
               
               
                  
                     (3)
                  
                        Съобщение на Комисията до Европейския парламент, Съвета, Европейския икономически и социален комитет и Комитета на регионите „Подкрепа за младежката заетост: мост към работните места за следващото поколение“ (COM(2020) 276 final, 1.7.2020 г.).
               
               
                  
                     (4)
                  
                        Препоръка на Съвета от 30 октомври 2020 г. относно „Мост към работни места — укрепване на гаранцията за младежта“, и за замяна на Препоръката на Съвета от 22 април 2013 г. за създаване на гаранция за младежта (2020/C 372/01).
               
               
                  
                     (5)
                  
                        Препоръка на Съвета от 24 ноември 2020 г. относно професионалното образование и обучение (ПОО) за постигане на устойчива конкурентоспособност, социална справедливост и издръжливост (2020/C 417/01, 2.12.2020 г.).
               
               
                  
                     (6)
                  
                        Предстои да се приеме от Съвета (COM(2021) 137 final, 24.3.2021 г.).
               
               
                  
                     (7)
                  
                        (COM(2021) 101 final, 3.3.2021 г.)
               
               
                  
                     (8)
                  
                        (COM(2020) 274 final, 1.7.2020 г.)
               
               
                  
                     (9)
                  
                        Резолюция на Съвета относно стратегическа рамка за европейско сътрудничество в областта на образованието и обучението с оглед на европейското пространство за образование и отвъд него (2021—2030 г.) (2021/C 66/01).
               
               
                  
                     (10)
                  
                        (COM/2020) 624 final, 30.9.2020 г.)
               
               
                  
                     (11)
                  
                        (COM(2020) 565 final, 18.9.2020 г.)
               
               
                  
                     (12)
                  
                        (COM(2020) 620 final, 7.10.2020 г.)
               
               
                  
                     (13)
                  
                        (COM(2020) 152 final, 5.3.2020 г.)
               
               
                  
                     (14)
                  
                        (COM(2020) 698 final, 12.11.2020 г.)
               
               
                  
                     (15)
                  
                        (COM(2020) 724 final, 11.11.2020 г.)
               
               
                  
                     (16)
                  
                        (COM/2020) 761 final, 25.11.2020 г.)
               
               
                  
                     (17)
                  
                        (COM(2021) 44 final, 3.2.2021 г.)
               
               
                  
                     (18)
                  
                        В съответствие с член 3 от Регламент (ЕС) 2021/241 приложното поле на Механизма е структурирано около 6 стълба: екологичен преход; цифрова трансформация; интелигентен, устойчив и приобщаващ растеж, включително икономическо сближаване, работни места, производителност, конкурентоспособност, научни изследвания, развитие и иновации, както и добре функциониращ вътрешен пазар със силни МСП; социално и териториално сближаване; здравеопазване, икономическа, социална и институционална устойчивост, с цел, inter alia, увеличаване на капацитета за реагиране при кризи; и политики за следващото поколение, децата и младите хора, като например образование и умения.
               
               
                  
                     (19)
                  
                        Регламент (ЕС) 2021/241 на Европейския парламент и на Съвета от 12 февруари 2021 г. за създаване на Механизъм за възстановяване и устойчивост (ОВ L 57, 18.2.2021 г., стр. 17). 
               
               
                  
                     (20)
                  
                        (COM/2021/102 final, 4.3.2021 г.).
               
               
                  
                     (21)
                  
                        Препоръка (ЕС) 2021/402 на Комисията от 4 март 2021 г. относно ефективна активна подкрепа за заетостта вследствие на кризата с COVID-19 (ЕАПЗ) (C(2021)1372 final).
               
               
                  
                     (22)
                  
                        Съобщение на Комисията до Европейския парламент, Съвета, Европейския икономически и социален комитет и Комитета на регионите „Подкрепа за младежката заетост: мост към работните места за следващото поколение“(COM(2020) 276 final, 1.7.2020 г.).
               
               
                  
                     (23)
                  
                        Препоръка на Съвета от 30 октомври 2020 г. относно „Мост към работни места — укрепване на гаранцията за младежта“, и за замяна на Препоръката на Съвета от 22 април 2013 г. за създаване на гаранция за младежта (2020/C 372/01).
               
               
                  
                     (24)
                  
                        Препоръка на Съвета от 24 ноември 2020 г. относно професионалното образование и обучение (ПОО) за постигане на устойчива конкурентоспособност, социална справедливост и издръжливост (2020/C 417/01, 2.12.2020 г.).
               
               
                  
                     (25)
                  
                        Предстои да се приеме от Съвета (COM(2021) 137 final, 24.3.2021 г.).
               
               
                  
                     (26)
                  
                        COM(2021) 101 final, 3.3.2021 г.).
               
               
                  
                     (27)
                  
                        (COM(2020) 274 final, 1.7.2020 г.) 
               
               
                  
                     (28)
                  
                        Резолюция на Съвета относно стратегическа рамка за европейско сътрудничество в областта на образованието и обучението с оглед на европейското пространство за образование и отвъд него (2021—2030 г.) (2021/C 66/01)
               
               
                  
                     (29)
                  
                        (COM/2020) 624 final, 30.9.2020 г.) 
               
               
                  
                     (30)
                  
                        (COM(2020) 565 final, 18.9.2020 г.)
               
               
                  
                     (31)
                  
                        (COM(2020) 620 final, 7.10.2020 г.)
               
               
                  
                     (32)
                  
                        (COM(2020) 152 final, 5.3.2020 г.)
               
               
                  
                     (33)
                  
                        (COM(2020) 698 final, 12.11.2020 г.)
               
               
                  
                     (34)
                  
                        (COM(2020) 724 final, 11.11.2020 г.)
               
               
                  
                     (35)
                  
                        (COM/2020) 761 final, 25.11.2020 г.)
               
               
                  
                     (36)
                  
                        (COM(2021) 44 final, 3.2.2021 г.)
               
            
      
    ---documentbreak--- 
      
         
         
            
               ПРИЛОЖЕНИЕ 
               Методика за отчитане на социалните разходи, включително за деца и млади хора, и за равенството между половете
            
            
               1. Комисията отнася всяка мярка с основно социално измерение само към една от следните девет области на социалната политика: 
            
            
                     
                        Девет области на политиката в рамките на четирите основни социални категории
                     
                  
               
                     
                        Социална категория: заетост и умения
                     
                  
               
                     
                        1. Учене за възрастни, включително непрекъснато професионално образование и обучение; признаване и валидиране на умения.
                     
                  
               
                     
                        2. Подкрепа за заетостта и създаване на работни места, включително стимули за наемане на работа и професионален преход и подкрепа за самостоятелна заетост
                     
                  
               
                     
                        3. Модернизиране на институциите на пазара на труда, включително инфраструктурата, службите по заетостта и прогнозирането на уменията и инспекциите по труда; защита и организация на заетостта; социален диалог и механизми за определяне на заплатите; адаптиране на работните места 
                     
                  
               
                     
                        Социална категория: образование и грижи за децата
                     
                  
               
                     
                        4. Образование и грижи в ранна детска възраст: достъпност, финансова достъпност, качество и приобщаване, включително цифровизация и инфраструктура 
                     
                  
               
                     
                        5. Общо, професионално и висше образование: достъпност, финансова достъпност, качество и приобщаване, включително цифровизация и инфраструктура
                     
                  
               
                     
                        Социална категория: здравеопазване и дългосрочни грижи
                     
                  
               
                     
                        6. Здравеопазване: издръжливост, устойчивост, адекватност, наличност, достъпност, финансова достъпност и качество, включително цифровизация и инфраструктура
                     
                  
               
                     
                        7. Дългосрочни грижи: издръжливост, устойчивост, адекватност, наличност, достъпност, финансова достъпност и качество, включително цифровизация и инфраструктура
                     
                  
               
                     
                        Социална категория: социални политики
                     
                  
               
                     
                        8. Социални жилища и друга социална инфраструктура 
                     
                  
               
                     
                        9. Социална закрила, включително социални услуги и интеграция на уязвими групи
                     
                  
               
            
               2. Комисията маркира всяка мярка от социален характер, която включва акцент върху децата и младите хора, което позволява специално отчитане на разходите за децата и младите хора в рамките на Механизма.
            
            
               3. Комисията маркира всяка мярка от социален характер, която включва акцент върху равенството между половете, което позволява специално отчитане на разходите за равенството между половете в рамките на Механизма.